
Az apró vetővirág (Sternbergia colchiciflora) ex-situ szaporodásbiológiai vizsgálata

Kulcsszavak: Amaryllidaceae, áztatás, dormancia, elaioszóma, ezermagtömeg, szkarifikáció
 
Az apró vetővirág (Sternbergia colchiciflora Waldst. et Kit.) szárazgyepekben előforduló, elterjedési területének nagy részén veszélyeztetett növényfaj, melynek azonban életmenete és reprodukcióbiológiája kevéssé tanulmányozott. A Georgikon Botanikus Kertben 2020 óta nevelnek apró vetővirág (Sternbergia colchiciflora) növényeket ládákban virágzástani és terméshozási kísérletek végzése érdekében. Én 2021 őszén kapcsolódtam be a kutatásba, melynek során figyeltem a virágok megjelenési ütemét, naponta mértem a ládákban a talajhőmérsékletet és nedvességtartalmat, hetente jegyeztem a vegetatív jellemzőket (levelek száma és hossza), valamint saját kísérletet állítottam be a növény csírázásbiológiájának vizsgálatára. A csíráztatási kísérlet során a 2022-ben képződött termésekben lévő magokat (500 db) százasával (20 db mag 5 ismétlésben) hatféle kezelésnek vetettük alá, ezt követően kerültek elvetésre, cserepekben. A cserepeket a vetéstől számítva májusig hetente ellenőriztük, hogy jelent-e meg bennük csíranövény.
A csíráztatási kísérlet esetében a cél a magnyugalom pontos típusának meghatározása volt, továbbá a dormancia megszüntetésére a legmegfelelőbb kezelési módszer kiválasztása.
Munkám során vizsgáltam az őszi csapadékmennyiség, illetve a talajhőmérséklet hatását a virágzásra, továbbá a virágzás és a faj vegetatív hajtásainak megjelenési dinamikája és a termésképzés közötti összefüggéseket.
A csíráztatási kísérlet során sikerült meghatároznom a magnyugalom típusát, ami a morfofiziológiai dormancia volt. A csírázó magok alacsony száma miatt a kezelések közül nem tudtam megállapítani, hogy melyik lenne a legalkalmasabb módszer a dormancia feloldására, de sikerült kizárni egyes lehetséges kezelési módokat. Az eddig meg nem cáfolt vagy igazolt feltevéseink vizsgálata érdekében további kísérletek szükségesek, melyeket ez év szeptemberében el is kezdtem.



